
A V I Z

asupra proiectului privind unele măsuri în domeniul 
muncii şi asigurărilor sociale
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul privind unele măsuri în domeniul muncii şi asigurărilor sociale, trimis cu adresa nr. PL-x 563 din 4 noiembrie 2009, înregistrat sub nr.31/1018 din 5 noiembrie 2009.

Senatul, în calitate de primă Cameră sesizată a adoptat această iniţiativă legislativă în şedinţa din 2 noiembrie 2009.
Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege menţionat mai sus, în şedinţa din 24 noiembrie 2009.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.653 din            12 iunie 2009 şi avizul favorabil al Consiliului Economic şi Social transmis cu adresa nr. 1189 din 23 iunie 2009. 

În urma dezbaterilor, cu unanimitate de  voturi, s-a hotărât avizarea favorabilă a proiectului de lege.

În raport cu obiectul şi conţinutul său, iniţiativa legislativă  face parte din categoria legilor organice.

